Narodna skupština
20030228

Vi ste faktički izvršili povredu Poslovnika tako što ste reklamiranje povrede Poslovnika iskoristili za repliku i miting u sali Narodne skupštine, a imate pravo da držite konferenciju za štampu svaki dan kad god hoćete. Takođe, mislim da nema povrede Poslovnika. Dala sam reč narodnom poslaniku Čedomiru Jovanoviću, to stoji u stenografskim beleškama. Nisam bila sigurna da li je tražio repliku ili reč kao šef poslaničke grupe i izgubili smo jedan minut dok mi je objašnjavao. I to sam uračunala u vreme, kao i drugim poslaničkim grupama. Ako niste zadovoljni, Administrativni odbor može dati odgovor. Reč ima narodni poslanik Miroljub Veljković. Preostalo vreme Srpske radikalne stranke je pet minuta.